als_Latn dik_Latn sna_Latn
Prokurorja Speciale Katica Janeva ka siguruar dokumente nga Regjistri Qendror me asistencë policore të “Allfa”-ve. Pas një alarmi se ky regjistër është mobilizuar për të zhdukur dokumentet që i ka kërkuar Prokuroria Speciale, hetuesit e Janevës kanë marrë vendim gjyqësor për bastisje në orët e vona të mbrëmjes dhe kanë qëndruar aty deri në orët e hershme të mëngjesit në ndërtesën e blinduar nga policia. Nga Prokuroria Speciale nuk deshën të japin më shumë detaje se për cilin rast po mblidhen dokumentacionet, por mësohet se teksa po bëhej bastisja, policia ka sjell edhe drejtorin e Regjistrit. Nga Prokuroria Speciale thanë se është siguruar vetëm një pjesë e dokumenteve të nevojshme, dhe ditëve në vazhdim presin edhe dorëzimin e dokumenteve të tjera pasi që bëhet fjalë për dokumente voluminoze.
“Prokuroria Speciale dje morri dokumente nga Regjistri Qendror i cili nuk iu përgjigj kërkesës tonë brenda afatit 30 ditor. E vetmja gjë që bëri Regjistri ishte që të na njoftojë se kërkesa është e paqartë, edhe pse disa herë hetuesit dhe prokurorët kanë komunikuar nëpërmjet telefonit për të shpjeguar se çfarë kërkojmë. Dje Regjistri Qendrori na dorëzoj një pjesë të dokumenteve që i kërkuam. Duke marrë parasysh vëllimin e dokumenteve, gjatë ditëve në vazhdim do të merret i gjithë materiali”, thuhet në komunikatën e Prokurorisë Speciale.
Gjykata Themelore Shkupi 1 e ka quajtur aksionin e mbrëmshëm të Speciales si skenë holivudi, dhe ka mohuar se është dhënë leje për bastisje.
“Është lëshuar vendim për marrje të dokumenteve nga Regjistri Qendror, ndërsa leje për bastisje nuk është kërkuar fare. Gjykata Themelore Shkupi 1 nuk do ta komentojë aksionin e djeshëm të Prokurorisë Speciale, dhe taktizimin e tyre për tu bërë kurth dhe pritë institucioneve. E gjithë kjo duke u thirrur në vendime gjyqësore dhe paraqitje anonime, që më shumë i ngjasojnë një skenari holivudian se sa funksionimit serioz dhe të përkushtuar të një institucioni siç është Prokuroria Speciale”, qëndron në komunikatën e Gjykatës Themelore Shkup 1.
Aksioni i Prokurorisë Speciale në Regjistrin Qendror ka filluar dje para se të përfundojë orari i punës. Por të punësuarit në këtë institucion kanë refuzuar t’u japin hetuesve dokumentet që i kanë kërkuar. Menjëherë pas largimit të hetuesve, dikush nga regjistri Qendror e ka alarmuar specialen se po përgatitet largimi dhe zhdukja e dokumenteve që i ka kërkuar Prokuroria Speciale. Kjo ka nxitur ekipin e Janevës që menjëherë të kërkojë leje gjyqësore për bastisje në mënyrë që të pengohet zhdukja e provave.
Edhe pse nuk kumtohet se për cilin rast po mblidhen provat, do të numërojmë disa prej llojeve të dokumenteve që i posedon ky regjistër. Prokuroria mund të gjejë dokumente mbi pronësi kompanish vendore apo jashtë vendit (off shore), transferta parash, por edhe raportet vjetore financiare për fitimin e realizuar të kompanive por edhe mediave dhe partive politike e të tjerë.
Janeva disa herë u ankua për mungesë bashkëpunimi të institucioneve por ky është rasti i parë që të vihet deri tek dokumentet e kërkuara me asistencë të policisë. Kohë më parë, ekipi i Janevës së bashku me policinë bastisi shtëpinë e të dyshuarit për lëshim të letërnjoftimeve false Munir Pepiç.
Ferikan Iljazi /SHENJA/
als_Latn als_Latn als_Latn als_Latn als_Latn als_Latn als_Latn als_Latn